
๏ เผลอเพียงนิดจิตเคลื่อนก็เปื้อนเปรอะ
เผลอมุ่นหมกรกเลอะราคะถม
เผลอขึ้งเคียดโทสาก็พาจม
เผลออารมณ์ปล่อยปละโมหะคลุม

๏ เผลอเพลินโลกดื่มด่ำว่าล้ำค่า
เผลออัตตาตัวกูความรู้สุม
เผลออำนาจวาสนาว่าข้ากุม
เผลอวัยหนุ่มวัยสาวคราวคล่องกาย

๏ เผลอครู่เดียวเหี่ยวย่นสกนธ์ทั่ว
เผลอมืดมัวว่ามั่นพลันสลาย
เผลอวิ่งไล่ไขว่คว้ามาแทบตาย
เผลอวุ่นวายว่าต้องเป็นของกู

๏ เผลอมาแล้วกี่ชาติไม่อาจคิด
เผลอเพลินพิศภพสามว่างามหรู
ต้องเผลอกี่ครั้งถึงจึงจักรู้
ต้องเผลอลู่เริงเขลาอีกเท่าไร ๚ะ๛

....อารยะ คชทีป....
๐๖ มกราคม ๒๕๖๐
